Στην περίπτωσή σας ο θηλασμός μετά το φαγητό και κατά τη διάρκεια της νύχτας χρησιμοποιείται από το παιδί σαν υπναγωγός διαδικασία, δηλαδή σαν διαδικασία για να χαλαρώσει και να νανουριστεί. ‘Όπως πολύ σωστά παρατηρήσατε, το μωρό δε θηλάζει γιατί πεινάει, θηλάζει για να κοιμηθεί. Επομένως αυτό που χρειάζεται να γίνει είναι να βρείτε έναν άλλο τρόπο για να την κοιμίζετε. Δημιουργείστε μια ρουτίνα ύπνου ( πχ μπανάκι, νανούρισμα, παραμυθάκια) που θα βοηθήσει το παιδί να νυστάξει και βάλτε την στο κρεβατάκι της όσο είναι ακόμη ξύπνια, νυσταγμένη μεν αλλά ξύπνια και αφήστε την να κοιμηθεί. Αν μπορέσει να κοιμηθεί έτσι στην αρχή της νύχτας θα το κάνει και όσες φορές μισοξυπνήσει στη μέση της νύχτας και δε θα χρειάζεται πια το στήθος για να νανουριστεί.